
ROMÂNIA

JUDEȚUL ALBA

MUNICIPIUL ALBA IULIA
PRIMAR
Nr.97.587/2025

REFERAT DE APROBARE
pentru proiectul de hotărâre  privind aprobarea transmiterii în administrarea Centrului Cultural Palatul Principilor a unor bunuri aflate în domeniul public al municipiului Alba Iulia

Prin proiectul de hotărâre supus spre dezbatere Consiliului Local al municipiului Alba Iulia, propun să se ia în discuție aprobarea transmiterii în administrarea Centrului Cultural Palatul Principilor, instituție publică de cultură de interes local, cu personalitate juridică, ordonator terțiar de credite care funcționează în subordinea Consiliului Local al Municipiului Alba Iulia,  a nivelului 1 a Porții a IV-a a Cetății tip Vauban Alba Iulia, cu două camere de gardă, aflate în domeniul public al municipiului Alba Iulia, înscrise în CF nr.115621 Alba Iulia, cu nr.cadastral 115621-C1, având suprafața construită la sol de 210 mp, cu cod de clasificare 1.6.8. și valoarea de inventar de 2.611.295,72 lei, în scopul  relocării corpului de gardă – Garda Cetății Alba Carolina și amenajarea unui spațiu vizitabil cuprinzând replicile de costume ale regimentului IR45 al armatei habsburgice, precum și utilizarea gangului central ca spațiu de recreere și evenimente până la reabilitarea podului de legătură cu Poarta a V-a.

La întocmirea proiectului de hotărâre, s-au avut în vedere următoarele:


„Poarta Episcopului” și „Poarta Nouă” sunt denumirile sub care a fost cunoscută în trecut Poarta a IV-a a Cetății Alba Carolina.Monumentul are forma unui culoar boltit ce străbate zidul dintre două bastioane ale Cetății: Trinitarienilor și Sfântul Mihail și este amplasată la capătul de vest al drumului principal care străbate Cetatea. Este singura poartă cu decor sculptural bogat, dintre cele trei existente pe latura de vest a fortificației.

Deschiderea Porții este încadrată de două statui, care în limbaj tehnic se numesc atlanți, în care sunt reprezentați doi bărbați maturi, cu barbă, înfășurați în mantii ce le acoperă parțial goliciunea. Bolţarul median al arcului porţii are o mască ce simbolizează Mânia. Spaţiile de forma a două triunghiuri cu latura lungă curbată, situate în partea superioară a golului de acces, sunt decorate cu măşti, tolbe, scuturi, săbii, suliţe, halebarde, instrumente muzicale. Pe un steag apar însemnele împăratului de la Viena, în vremea căruia a fost ridicată Cetatea, Carol al VI-lea: două litere „C” opuse, adică inițialele de la „Carolus Caesar”, și numărul “VI” roman. În câmpul din stânga față de deschiderea porții, deasupra unui coif, poate fi văzut un animal fantastic, un soi de grifon, cu trup de leu, coadă de șarpe și aripi de vultur. În partea centrală a monumentului este simbolul Austriei-acvila bicefală. Pasărea răpitoare are pe cele două capete coroana imperială.

În trecut, Poarta avea un rol practic: asigura ieșirea din Cetate a soldaților spre câmpul de instrucție.Poarta, un valoros monument de artă barocă transilvăneană, este redată circuitului turistic din anul 2007.


Ulterior, prin încheierea contractului de asociere nr.18079/2008, modificat în decursul timpului prin actul adițional nr.1, Consiliul Local al Municipiului Alba Iulia și SC CORINT HOTEL MEDIEVAL S.R.L. au urmărit realizarea și exploatarea investițiilor propuse de către SC CORINT HOTEL MEDIEVAL S.R.L. în interiorul Cetății de tip Vauban din Municipiul Alba Iulia, respectiv amenajarea în incinta Porții a IV-a a unui centru de informare turistică(în cele două camere de gardă din incinta porții, în suprafață totală de 78,04 mp și în incinta gangului de acces pietonal în suprafață totală de 166,08 mp), precum și întreținerea zonelor din imediata apropiere a acesteia (alei pietonale și rampe de acces în suprafață totală de 260 mp și spații verzi în suprafață totală de 200 mp), conform PUD aprobat prin HCL nr.34/2008.

Contractul de asociere nr.18.079/2008, a fost reziliat prin acordul părților în temeiul HCL nr.255/2023, la solicitarea SC CORINT HOTEL MEDIEVAL SRL, de la data rezilierii imobilul rămânând nefolosit.


Prin transmiterea în administrarea Centrului Cultural Palatul Principilor a imobilelor ce fac obiectul prezentului proiect de hotărâre, se va putea asigura punerea în valoare și reintroducerea în circuitul turistic al acestui monument important din istoria orașului.

La redactarea proiectului de hotărâre, au mai fost avute în vedere dispoziţiile   art.861 alin.(3) și art.867 – 870 din Legea nr.287/2009 privind Codul civil, republicată, cu modificările și completările ulterioare și ale art.129 alin.(2) lit."c", coroborat cu art.129 alin.(6) lit.”a”, ale art.139 alin.(3) lit.”g”, ale art.196 alin.(1) lit.”a”, ale art.298 – art.301 din OUG nr.57/2019 privind Codul Administrativ, cu modificările și completările ulterioare.

